Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ σχετικά με το άνοιγμα δασμολογικής ποσόστωσης για την εισαγωγή αποξηραμένου βοείου κρέατος χωρίς κόκαλα

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το 1972, η Κοινότητα παρείχε στην Ελβετία προτιμησιακό καθεστώς υπό μορφή απαλλαγής από τις μεταβλητές εισφορές κατά την εισαγωγή αποξηραμένου κρέατος βοοειδών ("viande des Grisons") καταγωγής Ελβετίας, ως αντάλλαγμα των γεωργικών προτιμήσεων που είχαν παρασχεθεί στην ΕΚ από την Ελβετία.

Ως αποτέλεσμα της θέσης σε εφαρμογή του Γύρου της Ουρουγουάης και εν αναμονή της σύναψης νέας συμφωνίας με την Ελβετία, το ισχύον προτιμησιακό καθεστώς ως προς την Ελβετία είχε διατηρηθεί μέσω ενός μεταβατικού μέτρου, το οποίο προέβλεπε την απαλλαγή από τα ειδικά ποσά των δασμών που είχαν καθοριστεί στο κοινό δασμολόγιο.

Οι διαπραγματεύσεις για τη σύναψη νέας συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων ολοκληρώθηκαν τον Δεκέμβριο του 1998 και η συμφωνία υπεγράφη στις 21 Ιουνίου 1999. Σ’αυτό το πλαίσιο, η Κοινότητα είχε αναλάβει τη δέσμευση να ανοίξει από την 1η Ιουλίου 1999 αυτόνομη δασμολογική ποσόστωση για καθαρή ποσότητα 700 τόνων κατ’έτος αποξηραμένου βοείου κρέατος χωρίς κόκαλα. Η εν λόγω ποσόστωση θα έπρεπε να ανοιχθεί επί πολυετούς βάσεως για μία μεταβατική περίοδο η οποία θα έπρεπε να λήξει ένα έτος μετά την έναρξη της ισχύος της προαναφερθείσας συμφωνίας. Με αυτή τη δέσμευση, το ισχύον καθεστώς θα καταργηθεί.

Κατά το τέλος της μεταβατικής περιόδου που λήγει ένα έτος μετά την έναρξη της ισχύος της προαναφερθείσας συμφωνίας, οι όροι των προτιμησιακών εισαγωγών αποξηραμένου βοείου κρέατος χωρίς κόκαλα από την Ελβετία θα διέπονται από τις διατάξεις της εν λόγω συμφωνίας.

Η Επιτροπή συνιστά στο Συμβούλιο να εγκρίνει τη συνημμένη πρόταση κανονισμού.

Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ σχετικά με το άνοιγμα δασμολογικής ποσόστωσης για την εισαγωγή αποξηραμένου βοείου κρέατος χωρίς κόκαλα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας:

(1) ότι η Κοινότητα ανέλαβε τη δέσμευση, στο πλαίσιο των διαπραγματεύσεων σχετικά με την σύναψη συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας περί των συναλλαγών γεωργικών προϊόντων, να ανοίξει, από 1ης Ιουλίου 1999, αυτόνομη δασμολογική ποσόστωση για το αποξηραμένο βόειο κρέας χωρίς κόκαλα* ότι η συμφωνία υπεγράφη στις 21 Ιουνίου 1999*

(2) ότι, ωστόσο, προκειμένου να τηρηθούν οι όροι της δέσμευσης της Κοινότητας, πρέπει να προβλεφθεί ότι η εν λόγω προτιμησιακή μεταχείριση θα λήξει δώδεκα μήνες μετά την έναρξη της ισχύος της προαναφερθείσας συμφωνίας*

(3) ότι για λόγους απλούστευσης, η ποσόστωση αυτή πρέπει να ανοιχθεί επί πολυετούς βάσεως για περιόδους δώδεκα μηνών ότι, ωστόσο, η τελευταία περίοδος ποσόστωσης θα πρέπει να είναι μικρότερη των δώδεκα μηνών λαμβανομένης υπόψη της παρούσας ημερομηνίας έναρξης της ισχύος της συμφωνίας* ότι στην περίπτωση αυτή, πρέπει να εξουσιοδοτηθεί η Επιτροπή ώστε να προσαρμόσει ανάλογα τη διαθέσιμη ποσότητα που εντάσσεται στην δασμολογική ποσόστωση*

(4) ότι κατά το τέλος της μεταβατικής περιόδου που λήγει ένα έτος μετά την έναρξη της ισχύος της προαναφερθείσας συμφωνίας, οι όροι των προτιμησιακών εισαγωγών αποξηραμένου βοείου κρέατος χωρίς κόκαλα από την Ελβετία θα διέπονται από τις διατάξεις της εν λόγω συμφωνίας*

(5) ότι πρέπει να θεσπιστούν οι λεπτομέρειες εφαρμογής του παρόντος κανονισμού και, ειδικότερα, οι απαραίτητες για τη διαχείριση της ποσόστωσης διατάξεις, σύμφωνα με τη διαδικασία που ορίζεται στο άρθρο 27 του κανονισμού (ΕΟΚ) αριθ. 805/68 του Συμβουλίου, της 27ης Ιουνίου 1968, περί κοινής οργανώσεως αγοράς στον τομέα του βοείου κρέατος [1],

[1] ΕΕ L 148 της 28.6.1968, σ. 24. Κανονισμός όπως τροποποιήθηκε τελευταία από τον κανονισμό (ΕΚ) αριθ. 1633/98 (ΕΕ L 210 της 28.7.1998, σ. 17).

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ανοίγεται κοινοτική δασμολογική ποσόστωση επί πολυετούς βάσεως για τις περιόδους από 1ης Ιουλίου ενός συγκεκριμένου έτους μέχρι τις 30 Ιουνίου του επομένου έτους για την εισαγωγή καθαρής ποσότητας 700 τόνων ανά προαναφερθείσα περίοδο αποξηραμένου βοείου κρέατος χωρίς κόκαλα που υπάγεται στον κωδικό ΣΟ ex 0210 20 90.

2. Στο πλαίσιο της ποσόστωσης που αναφέρεται στην παράγραφο 1, δεν εφαρμόζονται τα ειδικά ποσά των δασμών που καθορίζονται στο κοινό δασμολόγιο.

Άρθρο 2

Οι λεπτομέρειες εφαρμογής του παρόντος κανονισμού και, εφόσον παρίσταται ανάγκη, ή κατ’αναλογία μείωση της ετήσιας ποσότητας, στην περίπτωση που η τελική περίοδος της δασμολογικής ποσόστωσης θα ήταν μικρότερη των δώδεκα μηνών, θεσπίζονται σύμφωνα με τη διαδικασία που ορίζεται στο άρθρο 27 του κανονισμού (ΕΟΚ) αριθ. 805/68.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από 1ης Ιουλίου 1999 μέχρι την τελευταία ημέρα του δωδέκατου μήνα που έπεται αυτού της έναρξης της ισχύος της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας περί των συναλλαγών γεωργικών προϊόντων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>